ให้60วันเอสเอ็มอีล้างผิดภาษี
คาดเอสเอ็มอีร่วมล้างผิดภาษี 30% คลังเปิดนาทีทองให้เวลาแค่ 60 วัน
5 ม.ค. 2559

คาดเอสเอ็มอีร่วมล้างผิดภาษี 30% คลังเปิดนาทีทองให้เวลาแค่ 60 วัน 
นายประสงค์ พูนธเนศ อธิบดีกรมสรรพากร เปิดเผยว่า พระราชกำหนด (พ.ร.ก.) ไม่ตรวจเอาผิดภาษีย้อนหลัง และพระราชกฤษฎีกาลดอัตราภาษีนิติบุคคลผู้ประกอบการเอสเอ็มอี มีผลบังคับใช้ตั้งแต่วันที่ 1 ม.ค. 2559 โดยจะเปิดให้ผู้ประกอบการที่มีรายได้ปี 2558 ไม่เกิน 500 ล้านบาท มาลงทะเบียนเข้าโครงการกับกรมสรรพากรตั้งแต่ 15 ม.ค.-15 มี.ค. 2559 หรือมีเวลา 60 วัน พร้อมกับจดแจ้งการทำบัญชีเดียวกับกรมสรรพากร จะได้รับการยกเว้นจากการตรวจสอบภาษีย้อนหลังที่เกิดก่อนวันที่ 1 ม.ค. 2559 ทั้งหมด
“การออก พ.ร.ก.นี้ไม่ใช่เป็นการนิรโทษกรรมภาษี เพราะการนิรโทษต้องเข้ามาแสดงตัวว่าผิด และเสียภาษีที่ค้างอยู่ให้ครบ และจะไม่ถูกดำเนินคดี แต่ครั้งนี้ไม่ต้องจ่ายไม่ถูกเอาผิด เพราะกรมสรรพากรต้องการเดินไปข้างหน้ากับผู้เสียภาษี” นายประสงค์ กล่าว
ทั้งนี้ คาดว่านิติบุคคลที่มีรายได้ไม่เกิน 500 ล้านบาท จะเข้าโครงการ 30% โดยนิติบุคคลกลุ่มนี้ปัจจุบันมี 98% ของนิติบุคคลที่อยู่ในระบบภาษี ในจำนวนนี้เป็นนิติบุคคลเอสเอ็มอีมีทุนจดทะเบียนไม่เกิน 5 ล้านบาท รายได้ไม่เกิน 30 ล้านบาท อยู่ 81% หรือประมาณ 3.4 แสนราย ส่วนนิติบุคคลที่ไม่ใช่เอสเอ็มอีแต่รายได้ไม่เกิน 500 ล้านบาท มีอยู่ประมาณ 8 หมื่นราย 
นอกจากนี้ นิติบุคคลที่เป็นเอสเอ็มอีและเข้าโครงการยังได้สิทธิพิเศษ คือไม่ต้องเสียภาษีกำไรในปี 2559 และกำไรในปี 2560 จะเสียภาษีเพียง 10% ส่วนเอสเอ็มอีที่ไม่เข้าร่วมโครงการจะไม่ได้สิทธิพิเศษดังกล่าว
อย่างไรก็ตาม ในปี 2562 กระทรวงการคลังและธนาคารแห่งประเทศไทย (ธปท.) จะกำกับให้ธนาคารพาณิชย์ทุกแห่งอนุมัติสินเชื่อจากหลักฐานทางบัญชีของผู้ประกอบการ ที่เป็นบัญชีเดียวกันกับที่ยื่นกรมสรรพากร จะทำให้การเก็บภาษีของกรมมีประสิทธิภาพมากขึ้น
ทั้งนี้ นิติบุคคลที่เข้าร่วมโครงการ หากมีการกระทำผิด มีการเลี่ยงภาษีในภายหลังอีก ทางกรมสรรพากรจะยกเลิกสิทธิที่ได้ตาม พ.ร.ก.ทั้งหมด และทำการตรวจสอบการเสียภาษีย้อนหลังได้ตามปกติ ส่วนผู้ประกอบการที่ไม่เข้าร่วมโครงการ คาดว่าสาเหตุส่วนหนึ่งเป็นผู้ประกอบการที่ดำเนินการเสียภาษีถูกต้องอยู่แล้ว อีกส่วนหนึ่งเป็นผู้ประกอบการที่ไม่พร้อมจะเข้าโครงการ